# PROCEDURE ZA IMPLEMENTACIJU PROGRAMA „ENERGETSKI EFIKASAN DOM“

**Program „Energetski efikasan dom“ - program beskamatnih kredita za ugradnju sistema za grijanje na biomasu i izvođenje radova na termoizolaciji fasade i ugradnju energetski efikasne stolarije u domaćinstvima u Crnoj Gori**

Ministarstvo ekonomije Crne Gore je obezbijedilo sredstva u iznosu od 120.000,00 € u cilju realizacije programa „Energetski efikasan dom“, a u cilju obezbjeđivanja beskamatnih kredita za implementaciju mjera energetske efikasnosti u domaćinstvima u Crnoj Gori

Program je osmišljen da ponudi atraktivan i održiv finansijski mehanizam u cilju obezbjeđivanja beskamatnih kredita za implementaciju sledećih mjera energetske efikasnosti u sektoru domaćinstva u Crnoj Gori:

* isporuka i ugradnja sistema za grijanje na moderne oblike biomase
* isporuka i ugradnja termoizolacije na fasadi stambenog objekta i
* isporuka i ugradnja energetski efikasne fasadne stolarije.

U okviru programa građani će biti u prilici da apliciraju za beskamatne kredite do maksimalnog iznosa do 8.000,00 €, sa periodom otplate do 6 godina, za implementaciju prethodno navedenih mjera energetske efikasnosti u svojim domaćinstvima. Troškove obrade kredita i kamate za cjelokupan period otplate subvencioniše MEK.

U cilju uspješne implementacije programa „Energetski efikasan dom“, definisane su jednostavne, jasne i transparentne procedure, kako bi svim učesnicima čitav proces bio jasan i potpuno razumljiv. Svrha ovih procedura je uspostavljanje sistema centralnog upravljanja nad Programom i sredstvima Programa, kako bi Koordinator programa mogao da nadgleda i koordinira rad ostalih učesnika u Programu. Ove procedure su, takođe, izrađene u cilju nadgledanja dinamike raspodjele sredstava i implementacije ovog finansijskog mehanizma. Svaki učesnik u programu „Energetski efikasan dom“, mora u potpunosti da poštuje propisane procedure.

Glavni učesnici u programu „Energetski efikasan dom“ su:

* Ministarstvo ekonomije - Koordinator programa (MEK),
* Kvalifikovani izvođači radova,
* Banke partneri na Programu,
* Investitor - fizičko lice zainteresovano za primjenu mjera energetske efikasnosti u stambenom objektu u okviru Programa,
* Lice odgovorno za tehnički monitoring i inspekciju.

Ove procedure opisuju sve ključne faze pripreme dokumenata primjenu mjera energetske efikasnosti predviđenih u okviru programa potrebnih za nabavku i ugradnju za grijanje na biomasu. Cilj procedura je da na detaljan način opišu korake za implementaciju programa „Energetski efikasan dom“, koji, između ostalog, uključuju: kontrolu i upravljanje dokumentima, koji sadrže podatke o: kupcu, banci, izvođaču radova, odobrenom iznosu kredita i periodu otplate, a u cilju kontrolisanja i nadgledanja različitih transakcija, kao i čuvanje dokumenata u Programu.

Procedure uključuju sljedeće korake:

**Komunikacija između Investitora i Kvalifikovanog izvođača radova**

1. Na internet stranici MEK [www.energetska-efikasnost.me](http://www.energetska-efikasnost.me), potencijalni Investitor može da pronađe spisak kvalifikovanih izvođača radova, promotivne materijale, detaljne informacije o tome na koji način može da se aplicira za beskamatne kredite, kao i informacije o svim učesnicima u Programu.
2. Potencijalni Investitor stupa u kontakt sa kvalifikovanim izvođačem radova kako bi dobio detaljnije informacije o ponudi u okviru programa „Energetski efikasan dom“. Zainteresovani građanin (Investitor) obratiće se kvalifikovanim izvođačima radova za dostavu ponude.
3. Izvođač radova je u obavezi da izađe na objekat potencijalnog Investitora, uzme neophodne podatke sa objekta i pripremi ponudu sa specifikacijom količina i troškova za radove na implementaciji mjera energetske efikasnosti za koje je Investitor zainteresovan, a koje može finansirati iz sredstava kredita odobrenog u okviru Programa.
4. Nakon prikupljanja svih neophodnih podataka, Kvalifikovani izvođač radova potencijalnom Investitoru dostavlja ponudu za kupovinu i ugradnju sistema za grijanje na biomasu ili ponudu za izvođenje planiranih radova na fasadi i/ili fasadnoj stolariji. Ukoliko Kvalifikovani izvođač radova određene radove ne obuhvati ponudom ili tokom izvođenja radova dođe do odstupanja u obimu izvedenih radova u odnosu na specifikaciju iz ponude, izvođač radova neće biti u mogućnosti da razliku naplatiti iz kredita Investitora.

**Komunikacija između Investitora i odabrane banke**

1. Po dobijanju ponude za izvođenje radova, potencijalni Investitor se obraća jednoj od banaka partnera u okviru Programa, sa zahtjevom za odobrenje kredita na iznos utvrđen ponudom. U slučaju da Investitor nije vlasnik objekta na kojem se izvode radovi, vlasnik objekta može potpisivanjem Izjave o saglasnosti ovlastiti Investitora da bude nosilac kredita za finansiranje radova na predmetnom objektu.
2. Kako se Programom finansiraju samo radovi na objektima koji su legalni ili se nalaze u procesu legalizacije, Banka je dužna provjeriti legalnost objekta. Investitor legalnost objekta dokazuje Listom nepokretnosti ili Posjedovnim listom ili građevinskom dozvolu (za objekte u izgradnji).

Kredit može biti odobren isključivo Investitoru koji je, pored ponude Kvalifikovanog izvođača radova, priložio:

* List nepokretnosti kojim dokazuje da je objekat legalan – u G listu *(„podaci o teretima i ograničenjima“)* ne postoje tereti i ograničenja na objektu;
* Posjedovni list kojim dokazuje da je objekat legalan – u koloni „Primjedba“ ne postoje tereti o ograničenja na objektu;
* List nepokretnosti u kojem su navedeni tereti i ograničenja na objektu (npr. nema građevinsku dozvolu, prekoračenje dozvole, itd.) i Potvrdu o podnesenom podnesku (Zahtjev za legalizaciju objekta);
* Posjedovni list u kojem su navedeni tereti i ograničenja na objektu (npr. nema dozvolu, prekoračenje dozvole, itd.) i Potvrdu o podnesenom podnesku (Zahtjev za legalizaciju objekta);
* Građevinsku dozvolu za objekte u izgradnji.

1. Nakon evaluacije kreditnog zahtjeva i podnesene dokumentacije kontakt osoba banke obavještava Investitora da li je kreditni zahtjev prihvaćen ili odbijen. Ukoliko je Investitoru odobren kredit, banka obavještava Kvalifikovanog izvođača radova da može početi sa izvođenjem radova.
2. Kvalifikovani izvođač radova izvodi radove na primjeni mjera energetske efikasnosti, u terminu koji je prethodno dogovorio sa Investitorom. Izvođač radova je dužan da radove otpočne u roku od 10 dana od dana obavještenja o odobrenju kredita i završi radove u roku od 30 dana. U slučaju nepoštovanja ovog roka, MEK će, na pisani zahtjev Investitora, upozoriti izvođača radova.
3. Po završetku radova, Izvođač radova Koordinatoru programa i Banci dostavlja Izvještaj o realizaciji radova. Izvještaj sadrži Izjavu da su svi radovi završeni u skladu sa standardima, Tenderskom dokumentacijom i Garancijom, Izjavu o prihvatanju završetka radova od strane Investitora, fotografije objekta prije/tokom/nakon izvođenja radova.
4. Nakon prijema Izvještaja o realizaciji radova, Banka transferiše sredstva na račun Izvođača radova za izvedene radove na konkretnom objektu.

**Komunikacija između banke i Koordinatora programa**

1. Banka uz mjesečni izvještaj Koordinatoru programa dostavlja odgovarajući zahtjev za plaćanje i potrebnu dokumentaciju za svaku odobreni kredit naveden u mjesečnom izvještaju, a koja uključuje: List nepokretnosti/Posjedovni list za objekat koji je predmet radova, Potvrdu o podnesenom podnesku (ukoliko je bila neophodna), građevinsku dozvolu (za objekte u izgradnji), Izjavu o saglasnosti (ukoliko je bila neophodna) i Izvještaj o realizaciji radova. U zahtjevu za plaćanje banka navodi iznos sredstava koji odgovara iznosu kamata i naknada za obradu kredita odobrenih u izvještajnom periodu i račun banke na koji je potrebno prenijeti sredstva.
2. Koordinator programa po dobijanju zahtjeva za plaćanje izdaje odgovarajući nalog kako bi se izvršio transfer sredstava na račun koji je banka navela u zahtjevu za plaćanje.
3. Prema ugovoru koji je potpisao sa bankom, Investitor je obavezan da redovno otplaćuje svoj kredit u jednakim mjesečnim ratama. U slučaju da dođe do zastoja u otplaćivanju kredita, banka će preduzeti odgovarajuće mjere u okviru svojih ovlašćenja, a u skladu sa kreditnim ugovorom i poslovnom politikom banke.

**Vođenje evidencije o Investitorima**

1. Banke partneri u Programu su dužne da u svojim sjedištima vode centralizovanu evidenciju sa svim podacima koje se odnose na pojedinačne odobrene kredite, Investitore i Kvalifikovane izvođače radova i distributere/instalatere, u okviru programa „Energetski efikasan dom“.
2. Kvalifikovani izvođači radova su dužni da u svojim sjedištima vode centralizovanu evidenciju sa svim podacima koji se odnose na izvedene radove i Investitore, u okviru programa „Energetski efikasan dom“.

**Tehnički monitoring i inspekcija izvedenih radova**

1. Tehnički monitoring i inspekcija izvedenih radova na ugradnji sistema za grijanje na biomasu i izvedenih radova na ugradnji termoizolacije i energetski efikasne stolarije vrši lice koje je angažovano od strane Koordinatora programa. Koordinator programa vrši odabir i organizuje obilazak lokacija, na kojima će se vršiti inspekcija izvedenih radova. Posjetu lokaciji je potrebno dogovoriti sa Investitorom, najmanje 48 sati unaprijed.
2. U slučaju da lice odgovorno za tehnički monitoring i inspekciju primijeti probleme i odstupanja koji predstavljaju kršenje procedura Programa, dužno je da odmah obavijesti Koordinatora programa o uočenim nepravilnostima.
3. Investitor može da se obrati Koordinatoru programa pisanim putem (na email adresu: [info@ee-me.org](mailto:info@ee-me.org)), ukoliko ima primjedbe na rad Kvalifikovanog izvođača radova, banaka i kvalitet izvedenih radova.